Κρέμα με πραλίνα φουντουκιού πάνω σε μπισκότα σαμπλέ
Τα βουτυράτα μπισκότα σαμπλέ καλύπτονται μια μια ροζέτα από κρέμα με σπιτική πραλίνα φουντουκιού - ένα φίνο γλυκό, ιδανικό για επιδόρπιο μαζί με τον καφέ.
340 γρ. βούτυρο αγελαδινό , 65 γρ. ζάχαρη άχνη, 2 αυγά , 225 γρ. αλεύρι μαλακό, 250 γρ. φουντούκια , 125 γρ. ζάχαρη λευκή, κρυσταλλική , 25 ml νερό , 3 γρ. αλάτι, 1 λίτρο φρέσκο γάλα, πλήρες , 100 γρ. ζάχαρη λευκή, κρυσταλλική , 250 γρ. κρόκοι αυγών , 100 γρ. κορν φλάουρ , 110 γρ. βούτυρο αγελαδινό , 65 γρ. πραλίνα φουντουκιού, λίγα φουντούκια σπασμένα, καβουρδισμένα ελαφρά
Για να φτιάξουμε τη κρέμα με πραλίνα φουντουκιού πάνω σε μπισκότα σαμπλέ, ξεκινάμε με τα μπισκότα και στον κάδο του μίξερ χτυπάμε το βούτυρο με την άχνη για 5-6 λεπτά, μέχρι να αφρατέψουν. Προσθέτουμε τα αυγά ένα ένα, χτυπώντας καλά μετά από κάθε προσθήκη, και τέλος ρίχνουμε σταδιακά το αλεύρι, χτυπώντας σύντομα μέχρι να ομογενοποιηθούν τα υλικά σε μια μαλακή ζύμη.Την ανοίγουμε με τον πλάστη σε φύλλο πάχους 3-4 χιλιοστών, την απλώνουμε ανάμεσα σε δύο φύλλα λαδόκολλας και τη βάζουμε στο ψυγείο για 1 βράδυ.Την επόμενη ημέρα αφαιρούμε τις λαδόκολλες και με κουπάτ με σχήμα λουλουδιού (ή με απλό στρογγυλό διαμέτρου 5 εκ.) κόβουμε περίπου 10 κομμάτια. Τα αραδιάζουμε σε ταψί στρωμένο με λαδόκολλα και τα ψήνουμε σε φούρνο προθερμασμένο στους 165°C για περίπου 12 λεπτά. Τα αφήνουμε να κρυώσουν σε σχάρα.Απλώνουμε τα φουντούκια σε ταψί στρωμένο με λαδόκολλα και τα ψήνουμε σε φούρνο προθερμασμένο στους 175°C για 12 λεπτά, ανακατεύοντας τακτικά, μέχρι να καβουρδιστούν ομοιόμορφα.Σε ένα κατσαρολάκι βράζουμε το νερό με τη ζάχαρη, μετρώντας με θερμόμετρο, μέχρι η θερμοκρασία του σιροπιού να φτάσει τους 120°C. Προσθέτουμε τα ζεστά φουντούκια και ανακατεύουμε με μια ξύλινη κουτάλα μέχρι να καραμελώσουν. Αποσύρουμε από τη φωτιά και αδειάζουμε το περιεχόμενο του κατσαρολιού σε ένα κομμάτι λαδόκολλα. Το αφήνουμε να κρυώσει εντελώς.Το σπάμε σε κομμάτια και τα χτυπάμε μαζί με το αλάτι στον πολυκόφτη μέχρι να γίνουν μια πυκνή μάζα.Αποσύρουμε και κρατάμε στην άκρη 65 γρ. που θα χρειαστούμε για τη συνταγή (φυλάσσουμε την υπόλοιπη στο ψυγείο, τυλιγμένη καλά σε μεμβράνη, για άλλη συνταγή).Σε μια μέτρια κατσαρόλα ζεσταίνουμε το γάλα με τη ζάχαρη, ανακατεύοντας τακτικά, μέχρι να λιώσει η ζάχαρη και να κάψει το γάλα, αλλά να μην αφρίσει και φουσκώσει. Αποσύρουμε από τη φωτιά.Σε ένα μπολ ανακατεύουμε με το σύρμα τους κρόκους με το κορν φλάουρ μέχρι να ομογενοποιηθούν. Ρίχνουμε λίγο λίγο το καυτό γάλα, χτυπώντας έντονα και διαρκώς με το σύρμα.Αδειάζουμε το μείγμα ξανά στην κατσαρόλα και ζεσταίνουμε σε μέτρια φωτιά, ανακατεύοντας διαρκώς με το σύρμα, μέχρι να πάρει βράση. Βράζουμε για 5 λεπτά με συνεχές ανακάτεμα και αποσύρουμε από τη φωτιά.Προσθέτουμε το βούτυρο και τα 65 γρ. πραλίνα φουντουκιού και ανακατεύουμε καλά μέχρι να ενσωματωθούν.Αδειάζουμε σε μπολ, σκεπάζουμε με διάφανη μεμβράνη που να εφάπτεται στην επιφάνεια της κρέμας για να μη σχηματιστεί κρούστα και βάζουμε στο ψυγείο για 5 ώρες.Χτυπάμε την κρέμα με το μίξερ ή με σύρμα μέχρι να αφρατέψει καλά.Τη βάζουμε σε σακούλα ζαχαροπλαστικής με μύτη-αστέρι και σχηματίζουμε ροζέτες πάνω σε κάθε μπισκότο. Διακοσμούμε με σπασμένα, καβουρδισμένα φουντούκια και σερβίρουμε.
Αλεύρι (ζύμες),Γάλα,Φουντούκια,Χριστούγεννα